लोकसभा चुनाव से ठीक पहले कांग्रेस की मुंबई इकाई में गुटबाजी, दिल्ली तक पहुंचा मामला  
कांग्रेस की मुंबई इकाई में गुटबाजी 
नेताओं ने की मल्लिकार्जुन खड़गे से मुलाकात
संजय निरूपम की जगह मिलिंद देवड़ा को अध्यक्ष बनाने की मांग
लोकसभा चुनाव की तैयारी में जुटी कांग्रेस के लिए अच्छी खबर नहीं है. कांग्रेस की मुंबई इकाई (Mumbai Congress) में गुटबाजी की खबरें आ रही हैं. कांग्रेस नेता कृपाशंकर सिंह और नसीम खान ने बृहस्पतिवार को पार्टी के वरिष्ठ नेता मल्लिकार्जुन खड़गे से राजधानी दिल्ली में मुलाकात की और पार्टी के मुंबई इकाई के प्रमुख संजय निरूपम को हटाने की मांग की. कहा जा रहा है कि दोनों नेताओं ने पूर्व केंद्रीय मंत्री मिलिंद देवड़ा (Milind Deora) को मुंबई कांग्रेस का प्रमुख बनाने पर जोर दिया. सूत्रों की मानें तो कृपाशंकर सिंह और नसीम खान ने निरूपम के ‘एकपक्षीय' काम करने के रवैये पर चिंता जताई. दूसरी तरफ, इस खींचतान और खेमेबाजी के बीच पार्टी के वरिष्ठ नेता और पूर्व लोकसभा सदस्य मिलिंद देवड़ा (Milind Deora)  ने कहा कि मुंबई इकाई में जो कुछ भी हो रहा है, उससे वह ‘निराश' हैं. देवड़ा ने कहा कि वह आगामी लोकसभा चुनाव लड़ने पर फिर से विचार करेंगे और यदि मौजूदा स्थिति कायम रही तो वह राजनीति में नहीं रहना चाहेंगे.